ABAVUBUKA bettanira eby’okulya babadde bakyali ku ‘Rolex’ ezaatongozebwa minisita, Godfrey Kiwanda Ssuubi ng’ekyobulambuzi mu kawefube gw’aliko okulaba nga Uganda etutumuka mu byomulambuzi.
Ate kati baleese ‘Pizza y’enseenene’ eky’okulya ekiwoomu nakyo kye bagala kitongozebwe ng’ekyobulambuzi.
Mu kutongoza ebikujjuko by’ekyokulya kino, ebitumiddwa ‘Enseenene Pizza Festival’ ebisookedde ddala mu ggwanga ku mukolo ogwabadde e Lugogo,
Hajji Latif Ssebaggala omubaka wa kawempe North ‘ambasadda’ aweereddwa obuvunannyizibwa okutumbula n’okwagazisa abantu eky’okulya kino yasoose kusiima ba Signet World ne Harris International abakola eby’okunywa bya Riham olw’okuyiiya ekintu nga kino
Agamba kino kigenda kuyamba okusituula omutindo ne bbeeyi y’enseenene era nasaba aba minisitule y’ebyobulambuzi kino okukitwala mu maaso okufaananako ne ‘rolex’ ne ‘pizza y’ensenene’ eteekebwe kw’ebyo ebintu byebayinza okutunda ng’eggwanga.
Enseenene by’ebiwuka ebisinga okuliibwa naddala mu masekkati ga Uganda olw’obuwoomi bwazo.
Abali baazo naddala abakyala bazitenda bwe ziwooma okukamala. Enseenene zimanyiddwa okugwa mu mwezi gwa November (Museenene) ne mu June wadde nga mu sizoni ezimu zibeera ntonotono naye enteekateeka ng’ono bwetandiikibwawo kigenda kuyamba okusituula omutindo mu nkwatta yazzo n’okuziteereka obulungi.
Ye Racheal Luwedde owa Harris International mu kwogera yategezezza nti mu mbeera ey’okwongera okumanyisa abantu ku ky’okulya kino y’ensonga lwaki bategesewo n’ekivvulu ekitumiddwa ‘Enseenene Pizza Festival’ ekigenda okubeerawo ku Ssande nga December 9, 2018 e Kyadondo Rugby grounds.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn